På mandag kommer kongeskibet Dannebrog til Skagen. Med ombord er Dronning Margrethe og Prins Henrik. Derfor er der i disse dage travlt i Skagen med at gøre byen helt klar til det royale besøg. Blandt andet på havnen, hvor byens auktionshus er omdannet til et modtagecenter for de specielt indbudte gæster, der skal ombord på kongeskibet. - Det er hårdt. 40 borde og 200 stole. Det kræver godt nok sin kommunalarbejder, siger Hanne Welandet til TV2/Nord Også gardehusarernes hesteeksadron kommer til Skagen. De skal bo på en nedlagt skole, og i dag blev der kørt 650 tallerkner ud til de sultne soldater. - Nu er vi vel blevet kongelige hofleverandører, griner Freddy Mathiasen og Ole Fredborg, mens de slæber de sidste tallerkner på plads. På mandag 9.30 til 10.30 og 19.45 til 20.45 sender TV2/Nord direkte fra det kongelige besøg.

Referat:
Hele byen har travlt med at forberede royalt besøg.